Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2019/C 428/11)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Barbanza e Iria”

PGI-ES-A1255-AM02

Data comunicării: 11.10.2019

DESCRIEREA ȘI MOTIVELE MODIFICĂRII APROBATE

1. Modificări ale limitelor analitice

Descriere și motive

Limitele prevăzute în caietul de sarcini în vigoare pentru parametrii referitori la aciditatea volatilă și la conținutul de dioxid de sulf sunt prea restrictive, lăsând pe dinafară produse care prezintă caracteristicile organoleptice adecvate și caracterul tipic al vinurilor „Barbanza e Iria”.

Astfel, în ceea ce privește aciditatea volatilă, limita maximă stabilită în caietul de sarcini actual este de 0,80 g de acid acetic per litru în cazul tuturor vinurilor, în vreme ce simțul uman al mirosului permite perceperea unor valori întrucâtva mai mari decât cea a acidității indicate. Așadar, se propune înălțarea ușoară a acestei limite referitoare la acidul acetic, până la 0,9 g/l în cazul vinurilor comercializate după o învechire de până la un an și până la 1,0 g/l în cazul vinurilor comercializate după o învechire de cel puțin un an.

În ceea ce privește conținutul de dioxid de sulf, limitele stabilite în caietul de sarcini în vigoare sunt de 125 mg/l în cazul vinurilor monovarietale și de 150 mg/l în cazul celorlalte vinuri. Tot mai adesea în ultimii ani, în cadrul acestei indicații geografice se comercializează vinuri învechite mai mult timp. Fiind învechite mai mult timp, aceste vinuri sunt, de asemenea, expuse mult mai mult timp riscurilor de oxidare. Pentru aceste vinuri, limitele actuale sunt uneori prea restrictive, consecința fiind excluderea de la recunoașterea în cadrul indicației geografice a unor vinuri care prezintă calități organoleptice foarte bune și care respectă limita maximă legală pentru acest parametru. Din acest motiv, se propune majorarea limitei maxime referitoare la conținutul de dioxid de sulf la 175 mg/l în cazul vinurilor albe și la 150 mg/l în cazul vinurilor roșii.

Aceste modificări ale caietului de sarcini sunt considerate „modificări standard” în conformitate cu articolul 14 din Regulamentul delegat (UE) 2019/33.

Modificarea vizează punctul 2 litera (a) din caietul de sarcini și punctul 1.4 din documentul unic.

2. Majorarea producției per hectar a soiurilor cu boabe albe

Descriere și motive

Majorarea producției per hectar a soiurilor cu boabe albe, care trece de la 10 000 la 12 000 kg, este justificată de numărul mare de parcele care, după cum arată experiența ultimilor ani, pot oferi producții mai mari decât cele admise în prezent, fără a fi compromisă calitatea vinului obținut.

Această modificare a caietului de sarcini este considerată „modificare standard” în conformitate cu articolul 14 din Regulamentul delegat (UE) 2019/33.

Modificarea vizează punctul 5 din caietul de sarcini și punctul 1.5.2 din documentul unic.

3. Includerea unui soi

Descriere și motive

În ceea ce privește includerea soiului Merenzao, acest soi este prezent în areal, chiar dacă în cantități reduse. Este un soi de struguri tradițional din Galicia, însă este puțin cultivat din cauza productivității reduse și a vulnerabilității la putregai. Este un soi cu ciclu de viață scurt și se adaptează bine la mediul natural al arealului acestei indicații geografice, unde strugurii se coc în mod adecvat și produc musturi de calitate superioară.

Această modificare a caietului de sarcini este considerată „modificare standard” în conformitate cu articolul 14 din Regulamentul delegat (UE) 2019/33.

Modificarea vizează punctul 6 din caietul de sarcini și nu vizează documentul unic.

DOCUMENT UNIC

1. Denumirea produsului

Barbanza e Iria

2. Tipul de indicație geografică

IGP – Indicație geografică protejată

3. Categoriile de produse vitivinicole

1. Vin

4. Descrierea vinului/vinurilor

VIN – vinuri albe și roșii și vinuri monovarietale

Vinuri lejere, limpezi, strălucitoare și de culoare intensă; cu arome nete, care permit aprecierea caracteristicilor materiei prime din care sunt obținute, cu tării alcoolice moderate, cu arome de flori și de fructe; moi, proaspete, aromate și echilibrate la degustare, cu o notă finală de ușoară aciditate.

Tăria alcoolică dobândită minimă a vinurilor monovarietale este de 11 %.

Aciditatea volatilă maximă a vinurilor comercializate după o învechire de cel puțin 1 an: 16,66 mEq/l.

Conținutul maxim de dioxid de sulf în cazul vinurilor albe: 175 mg/l.

Caracteristici analitice generale Tăria alcoolică totală maximă în volume (în % vol.) Tăria alcoolică dobândită minimă în volume (în % vol.) 10 Aciditatea totală minimă 5 grame per litru, exprimată ca acid tartric Aciditatea volatilă maximă (în miliechivalenți per litru) 15 Conținutul total maxim de dioxid de sulf (în miligrame per litru) 150

5. Practici vitivinicole

(a) Practici oenologice esențiale

Practică oenologică specifică

După extragerea mustului și separarea de tescovină, randamentul nu trebuie să depășească 67 de litri de must per 100 kg de struguri.

(b) Producții/randamente maxime

Soiuri albe

12 000 de kilograme de struguri la hectar

Soiuri albe

80,4 hectolitri la hectar

Soiuri roșii

8 000 de kilograme de struguri la hectar

Soiuri roșii

53,6 hectolitri la hectar

6. Arealul geografic delimitat

Localitățile Boiro, Catoira, Dodro, A Pobra do Caramiñal, Pontecesures, Rianxo, Ribeira și Valga, precum și parohiile Camboño, Fruíme și Tállara, din localitatea Lousame; parohiile Iria Flavia și Padrón, din localitatea Padrón; și parohiile Baroña, Caamaño, Queiruga, Ribasieira, San Pedro de Muro și Xuño, din localitatea Porto do Son.

Cea mai mare parte a acestui areal geografic se află în provincia A Coruña, cu excepția localităților Catoira, Valga și Pontecesures, care se află în provincia Pontevedra.

7. Soiul/soiurile de struguri de vin principal/principale

ALBARIÑO

8. Descrierea legăturii/legăturilor

Vinurile reflectă condițiile climatice (temperatură și precipitații), practicile agronomice și factorul uman care determină alegerea celor mai potrivite soiuri (se utilizează în cea mai mare parte soiuri autohtone), alegerea celor mai potrivite soluri (argiloase, profunde și permeabile, caracteristice pentru acest areal geografic) și alegerea practicilor de cultivare corecte, printre care se evidențiază sistemul de tăiere și forma de conducere, gestionate manual și cu îndemânare, pentru un control adecvat al potențialului vitivinicol. Toate aceste condiții tind să confere vinurilor produse în acest areal echilibru și armonie, expresii aromatice excelente și bune capacități de conservare.

9. Alte condiții esențiale (ambalarea, etichetarea, alte cerințe)

Cadrul juridic:

În legislația națională

Tipul condiției suplimentare:

Ambalarea în interiorul arealului geografic delimitat

Descrierea condiției:

Vinurile trebuie să fie îmbuteliate în arealul geografic de producție delimitat. Transportarea și îmbutelierea în afara arealului de producție sunt un risc pentru calitatea vinului, acesta putând fi expus unor fenomene de oxidoreducere, unor variații de temperatură și altor riscuri, cu atât mai grave cu cât este mai mare distanța parcursă. Îmbutelierea în arealul de origine permite menținerea caracteristicilor și a calității produsului. Dat fiind acest fapt și având în vedere experiența și cunoașterea aprofundată a caracteristicilor specifice ale vinurilor, dobândite de-a lungul anilor în cadrul întreprinderilor vitivinicole care produc vinurile cu indicația geografică protejată „Barbanza e Iria”, ambalarea în arealul de origine este necesară pentru menținerea tuturor caracteristicilor fizico-chimice și organoleptice ale acestor vinuri.

Cadrul juridic:

În legislația națională

Tipul condiției suplimentare:

Dispoziții suplimentare privind etichetarea

Descrierea condiției:

Toate sticlele trebuie să poarte o contraetichetă numerotată pe care să figureze logoul indicației geografice.

Link către caietul de sarcini

https://mediorural.xunta.gal/fileadmin/arquivos/alimentacion/produtos_calidade/tramitacion/IGP_BARBANZA_e_IRIA_Pliego_de_condiciones_final_julio_2019.pdf

(1) JO L 9, 11.1.2019, p. 2.